http://www.thaigov.go.th

 วันนี้ (13 พฤศจิกายน 2561) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชกฤษฎีกากำหนดจำนวน เขตอำนาจ และวันเปิดทำการของศาลแขวง ในจังหวัดเชียงราย พ.ศ. .... (กำหนดวันเปิดทำการศาลแขวงเชียงราย

 วันที่ 1 เมษายน 2562)

 2. เรื่อง ร่างพระราชกำหนดแก้ไขเพิ่มเติมพระราชบัญญัติเรือไทย พุทธศักราช 2481

 (ฉบับที่ ..) พ.ศ. ....

 3. เรื่อง ร่างพระราชบัญญัติยา (ฉบับที่ ..) พ.ศ. ….

 4. เรื่อง ร่างพระราชบัญญัติยาเสพติดให้โทษ (ฉบับที่ ..) พ.ศ. ….

|  |
| --- |
| **เศรษฐกิจ- สังคม** |

 5. เรื่อง ขอความเห็นชอบให้ข้าราชการและเจ้าหน้าที่ของรัฐเข้าร่วมโครงการอุปสมบทเพื่อ ถวายพระราชกุศลอุทิศถวายพระบาทสมเด็จพระปรมินทรมหาภูมิพลอดุลยเดช บรมนาถบพิตร และถวายพระพรชัยมงคล สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และสมเด็จพระเจ้าอยู่หัว โดยไม่ถือเป็นวันลา

 6. เรื่อง มาตรการกระตุ้นตลาดท่องเที่ยวไทยในช่วงต้นฤดูกาลท่องเที่ยว

 7. เรื่อง ขอเสนอแนวทางและมาตรการรณรงค์เพื่อสืบสานคุณค่าทางวัฒนธรรมเนื่องใน ประเพณีลอยกระทง ประจำปีพุทธศักราช 2561 (ลอยกระทงปลอดภัย สืบสาน วัฒนธรรมไทย ใส่ใจสายน้ำและสิ่งแวดล้อม) (วธ.)

 8. เรื่อง สรุปมติการประชุมคณะกรรมการนโยบายปาล์มน้ำมันแห่งชาติ ครั้งที่ 3/2561

|  |
| --- |
| **ต่างประเทศ** |

 9. เรื่อง ขอความเห็นชอบคณะรัฐมนตรีต่อเอกสารผลลัพธ์การประชุมรัฐมนตรีแรงงาน อาเซียนในการประชุมรัฐมนตรีแรงงานอาเซียน ครั้งที่ 25 (The 25th ASEAN Labour Minister Meeting : ALMM)

 10. เรื่อง การขยายอายุบันทึกความเข้าใจระหว่างอาเซียนและจีนว่าด้วยความร่วมมือด้าน เทคโนโลยีสารสนเทศและการสื่อสาร และบันทึกความเข้าใจระหว่างอาเซียนและ สหภาพโทรคมนาคมระหว่างประเทศว่าด้วยความร่วมมือด้านการพัฒนา เทคโนโลยีสารสนเทศและการสื่อสาร

(ท่านสามารถดาวน์โหลดมติผลการประชุมคณะรัฐมนตรี ฉบับวันที่ 13 พฤศจิกายน 2561)

ด้วยการสแกน QR Code



 11. เรื่อง การประชุมรัฐภาคีอนุสัญญามินามาตะว่าด้วยปรอท สมัยที่ 2

 12. เรื่อง ร่างบันทึกความเข้าใจว่าด้วยความร่วมมือด้านวิทยาศาสตร์ เทคโนโลยีและ นวัตกรรม ระหว่างรัฐบาลแห่งราชอาณาจักรไทยกับรัฐบาลแห่งสหราช อาณาจักรบริเตนใหญ่และไอร์แลนด์เหนือ

 13. เรื่อง การขอความเห็นชอบต่อร่างเอกสารที่จะมีการรับรองเพิ่มเติมในที่ประชุม

 คณะมนตรีประสานงานอาเซียน ครั้งที่ 22

 14. เรื่อง ร่างถ้อยแถลงร่วมว่าด้วยความร่วมมือด้านวิทยาศาสตร์ เทคโนโลยี และนวัตกรรม อาเซียน – สาธารณรัฐประชาชนจีน

|  |
| --- |
| **แต่งตั้ง** |

 15. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชกฤษฎีกากำหนดจำนวน เขตอำนาจ และวันเปิดทำการของศาลแขวง ในจังหวัดเชียงราย พ.ศ. .... (กำหนดวันเปิดทำการศาลแขวงเชียงราย วันที่ 1 เมษายน 2562)**

 คณะรัฐมนตรีมีมติอนุมัติหลักการร่างพระราชกฤษฎีกากำหนดจำนวน เขตอำนาจ และวันเปิด

ทำการของศาลแขวง ในจังหวัดเชียงราย พ.ศ. .... (กำหนดวันเปิดทำการศาลแขวงเชียงราย วันที่ 1 เมษายน 2562) ตามที่สำนักงานศาลยุติธรรมเสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน

แล้วดำเนินการต่อไปได้

 **สาระสำคัญของร่างพระราชกฤษฎีกา**

 1. กำหนดให้มีศาลแขวงในจังหวัดเชียงรายเพิ่มขึ้นอีก 1 ศาล คือ ศาลแขวงเชียงราย มีเขตอำนาจในท้องที่อำเภอเมืองเชียงราย อำเภอเชียงแสน อำเภอดอยหลวง อำเภอพาน อำเภอแม่จัน อำเภอแม่ฟ้าหลวง

อำเภอแม่ลาว อำเภอแม่สาย อำเภอเวียงชัย และอำเภอเวียงเชียงรุ้ง และให้เปิดทำการศาลแขวงเชียงรายตั้งแต่

วันที่ 1 เมษายน 2562 เป็นต้นไป

 2. กำหนดให้ในระหว่างที่ยังไม่ได้เปิดทำการศาลแขวงเชียงราย ให้ศาลจังหวัดเชียงรายมีเขตอำนาจตลอดถึงเขตอำนาจของศาลแขวงเชียงรายด้วย

 3. กำหนดให้บรรดาคดีของท้องที่อำเภอเมืองเชียงราย อำเภอเชียงแสน อำเภอดอยหลวง

อำเภอพาน อำเภอแม่จัน อำเภอแม่ฟ้าหลวง อำเภอแม่ลาว อำเภอแม่สาย อำเภอเวียงชัย และอำเภอเวียงเชียงรุ้ง

ซึ่งค้างพิจารณาอยู่ในศาลจังหวัดเชียงรายในวันเปิดทำการศาลแขวงเชียงราย ให้คงพิจารณาพิพากษาต่อไปในศาลจังหวัดเชียงราย และบรรดาคดีของท้องที่ดังกล่าว ซึ่งอยู่ระหว่างศาลจังหวัดเชียงรายมีคำสั่งให้ผัดฟ้องหรือให้ขังผู้ต้องหาไว้ระหว่างสอบสวน แล้วแต่กรณีในวันเปิดทำการศาลแขวงเชียงราย ให้ศาลจังหวัดเชียงรายมีอำนาจพิจารณาเกี่ยวกับการผัดฟ้องหรือขังระหว่างสอบสวนนั้นต่อไป

**2. เรื่อง ร่างพระราชกำหนดแก้ไขเพิ่มเติมพระราชบัญญัติเรือไทย พุทธศักราช 2481 (ฉบับที่ ..) พ.ศ. ....**

 คณะรัฐมนตรีมีมติเห็นชอบร่างพระราชกำหนดแก้ไขเพิ่มเติมพระราชบัญญัติเรือไทย พุทธศักราช 2481 (ฉบับที่ ..) พ.ศ. .... ของกระทรวงคมนาคม ที่ตรวจพิจารณาแล้ว ตามที่สำนักงานคณะกรรมการกฤษฎีกาเสนอ และให้ดำเนินการต่อไปได้

 **สาระสำคัญของร่างพระราชกำหนด**

 1. กำหนดบทนิยามคำว่า “เรือประมง” “เรือขนถ่ายสัตว์น้ำ” และ “เรือสนับสนุนการประมง”

 2. กำหนดมาตรการป้องกันมิให้เรือประมง เรือขนถ่ายสัตว์น้ำ และเรือสนับสนุนการประมงที่เจ้าของได้แจ้งจม สูญหาย จำหน่าย จ่าย หรือโอนไปให้ผู้อื่นโดยไม่สามารถแสดงหลักฐานได้ และไม่สามารถติดตามหรือตรวจสอบได้ว่าเรืออยู่ที่ใด ถูกนำกลับมาจดทะเบียนหรือใช้เป็นเรือประมง เรือขนถ่ายสัตว์น้ำ หรือเรือสนับสนุนการประมง อีก

 3. แก้ไขเพิ่มเติมระยะเวลาในการเพิกถอนทะเบียนเรือไทยกรณีที่ไม่ได้ต่ออายุใบอนุญาตใช้เรือ โดยขยายระยะเวลาจากสามสิบวันเป็นหกสิบวันนับแต่วันที่เจ้าท่าแจ้งให้เจ้าของเรือทราบถึงการสิ้นอายุของใบอนุญาตใช้เรือนั้น

 4. กำหนดโทษทางอาญาแก่ผู้ที่นำเรือประมง เรือขนถ่ายสัตว์น้ำ หรือเรือสนับสนุนการประมง ที่ถูกเพิกถอนทะเบียนเนื่องจากมีการจำหน่าย จ่าย หรือโอนให้แก่บุคคลอื่น และเจ้าของได้ให้การรับรองไว้ว่าจะไม่นำไปใช้ในการทำการประมง ขนถ่ายสัตว์น้ำ หรือสนับสนุนการประมงอีก ไปทำการประมง ขนถ่ายสัตว์น้ำ หรือสนับสนุนการประมง ต้องระวางโทษจำคุกไม่เกินสองปี หรือปรับไม่เกินห้าแสนบาท หรือทั้งจำทั้งปรับ

 5. กำหนดบทเฉพาะกาลรองรับเรือตามบัญชีรายชื่อเรือสูญหายถาวร ที่อธิบดีกรมเจ้าท่าประกาศกำหนดก่อนวันที่พระราชกำหนดนี้ใช้บังคับ ให้ถือเป็นเรือที่มีการแจ้งต่อนายทะเบียนตามมาตรา 22 และ มาตรา 22/1 แล้ว

**3. เรื่อง ร่างพระราชบัญญัติยา (ฉบับที่ ..) พ.ศ. ….**

 คณะรัฐมนตรีมีมติอนุมัติดังนี้

 1. อนุมัติหลักการร่างพระราชบัญญัติยา (ฉบับที่ ..) พ.ศ. .... ตามที่กระทรวงสาธารณสุขเสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 2. ให้กระทรวงสาธารณสุขรับข้อสังเกตของรองนายกรัฐมนตรี (นายวิษณุ เครืองาม) ไปพิจารณาดำเนินการประชาสัมพันธ์ให้ประชาชนทราบเกี่ยวกับการแก้ไขอัตราค่าธรรมเนียมท้ายร่างพระราชบัญญัติฯ เพื่อสร้างความเข้าใจที่ชัดเจนยิ่งขึ้น

 **สาระสำคัญของร่างพระราชบัญญัติยา (ฉบับที่ ..) พ.ศ. ….** มีบทบัญญัติที่สอดคล้องกับการคุ้มครองผู้บริโภค และมีการเพิ่มประสิทธิภาพในกระบวนการพิจารณา ซึ่งประกอบด้วยบทบัญญัติที่ปรับแก้ไขจากพระราชบัญญัติยา พ.ศ. 2510 ในเรื่องดังต่อไปนี้

 1. แก้ไขนิยามศัพท์คำว่า “ผู้ประกอบโรคศิลปะแผนโบราณ” ให้ครอบคลุมผู้ประกอบวิชาชีพการแพทย์แผนไทยประยุกต์

 2. เพิ่มเติมนิยามศัพท์คำว่า “กระบวนการพิจารณาอนุญาต”

 3. ให้คณะกรรมการแต่งตั้งคณะอนุกรรมการเพื่อพิจารณาการกำหนด

 - หลักเกณฑ์ วิธีการ และเงื่อนไข ในการได้มาซึ่งผู้เชี่ยวชาญ องค์กรผู้เชี่ยวชาญ หน่วยงานของรัฐ หรือองค์กรเอกชนทั้งในและต่างประเทศ และการจัดเก็บค่าขึ้นบัญชี

 - หลักเกณฑ์ วิธีการ และเงื่อนไข และค่าใช้จ่ายที่จะจัดเก็บจากผู้ยื่นคำขอในกระบวนการพิจารณาอนุญาต

 4. แก้ไขเพิ่มเติมให้มีผู้เชี่ยวชาญ องค์กรผู้เชี่ยวชาญ หน่วยงานของรัฐ หรือองค์กรเอกชนทั้งในและต่างประเทศ ในกระบวนการพิจารณาอนุญาต นอกเหนือจากเจ้าหน้าที่สำนักงานคณะกรรมการอาหารและยา และเจ้าหน้าที่หน่วยงานในสังกัดกระทรวงสาธารณสุขที่ได้รับมอบหมายให้ทำกิจการในอำนาจหน้าที่ของสำนักงานคณะกรรมการอาหารและยา

 5. แก้ไขเพิ่มเติมให้รัฐมนตรีประกาศกำหนด

 - หลักเกณฑ์ วิธีการ และเงื่อนไข ในการได้มาซึ่งผู้เชี่ยวชาญ องค์กรผู้เชี่ยวชาญ หน่วยงานของรัฐ หรือองค์กรเอกชนทั้งในและต่างประเทศ และการจัดเก็บค่าขึ้นบัญชี

 - หลักเกณฑ์ วิธีการ และเงื่อนไข และค่าใช้จ่ายที่จะจัดเก็บจากผู้ยื่นคำขอในกระบวนการพิจารณาอนุญาต

 - หลักเกณฑ์ วิธีการ และเงื่อนไขในการศึกษาวิจัยยา

 - แก้ไขและยกเลิกมาตรฐานสำหรับการผลิต ขาย นำเข้า ยา โดยให้ใช้หรืออ้างอิงมาตรฐานของต่างประเทศหรือมาตรฐานระหว่างประเทศ ที่เป็นเอกสารภาษาต่างประเทศ เพื่อประโยชน์ในการพัฒนาส่งเสริมอุตสาหกรรมอาจประกาศกำหนด

 6. ให้สำนักงานคณะกรรมการอาหารและยาหรือหน่วยงานที่ได้รับมอบหมายไม่ต้องนำส่งค่าขึ้นบัญชีผู้เชี่ยวชาญ ค่าใช้จ่ายที่จัดเก็บจากผู้ยื่นคำขอในกระบวนการพิจารณาอนุญาตให้แก่คลัง และให้นำมาบริหารจัดการเกี่ยวกับการให้ดำเนินการของสำนักงานคณะกรรมการอาหารและยามีความรวดเร็ว การพัฒนาศักยภาพบุคลากร และการดำเนินงานตามแผนงานหรือโครงการที่เป็นประโยชน์สาธารณะเพื่อการคุ้มครองผู้บริโภคด้านยา ตามหลักเกณฑ์ วิธีการ และเงื่อนไขที่รัฐมนตรีประกาศกำหนด โดยความเห็นชอบของกระทรวงการคลัง

 7. แก้ไขเพิ่มเติมให้ผู้รับอนุญาตต้องยื่นเอกสารการได้มาซึ่งสิทธิบัตรหรืออนุสิทธิบัตร ในกรณีเป็นยาที่ได้รับสิทธิบัตรตามกฎหมายว่าด้วยสิทธิบัตรประกอบคำขอขึ้นทะเบียนตำรับยา

 8. แก้ไขเพิ่มเติมให้ใบสำคัญการขึ้นทะเบียนตำรับยามีอายุห้าปีนับแต่วันที่ออกใบสำคัญการขึ้นทะเบียนตำรับ และวิธีการต่ออายุใบสำคัญการขึ้นทะเบียนตำรับยา

 9. แก้ไขเพิ่มเติมให้รัฐมนตรีโดยคำแนะนำของคณะกรรมการยามีอำนาจสั่งทบทวนทะเบียนตำรับยาที่ได้ขึ้นทะเบียนไว้แล้ว

 10. แก้ไขเพิ่มเติมบทกำหนดโทษ

 - ผู้ที่ไม่ปฏิบัติตามหลักเกณฑ์ วิธีการ และเงื่อนไขในการศึกษาวิจัยยา

 - ผู้ที่ต่ออายุใบสำคัญการขึ้นทะเบียนตำรับยาเกินระยะเวลาที่กำหนด

 11. แก้ไขอัตราค่าธรรมเนียมท้ายพระราชบัญญัติ

 12. กำหนดให้บรรดาคำขออนุญาต คำขอขึ้นทะเบียนตำรับยาที่ยื่นก่อนพระราชบัญญัตินี้ใช้บังคับใช้ตามอัตราค่าธรรมเนียมเดิม

 13. กำหนดวันสิ้นอายุของใบสำคัญการขึ้นทะเบียนตำรับยาที่ได้ขึ้นทะเบียนไว้ก่อนพระราชบัญญัตินี้มีผลใช้บังคับ

**4. เรื่อง ร่างพระราชบัญญัติยาเสพติดให้โทษ (ฉบับที่ ..) พ.ศ. ….**

 คณะรัฐมนตรีมีมติ ดังนี้

 1. คณะรัฐมนตรีรับหลักการร่างพระราชบัญญัติยาเสพติดให้โทษ (ฉบับที่ ..) พ.ศ. .... ที่เสนอโดยสมาชิกสภานิติบัญญัติแห่งชาติ และให้ส่งความเห็นของกระทรวงสาธารณสุข สำนักงานคณะกรรมการกฤษฎีกา และสำนักงานคณะกรรมการป้องกันและปราบปรามยาเสพติด ไปเพื่อประกอบการพิจารณาของสภานิติบัญญัติแห่งชาติต่อไป และให้ส่งคืนร่างพระราชบัญญัติดังกล่าวไปยังสภานิติบัญญัติแห่งชาติภายในกำหนดเวลา

 2. ให้กระทรวงสาธารณสุขรับความเห็นของสำนักงานคณะกรรมการป้องกันและปราบปราม ยาเสพติดไปพิจารณาดำเนินการต่อไปด้วย

 สมาชิกสภานิติบัญญัติแห่งชาติ เสนอว่า

 โดยที่พระราชบัญญัติยาเสพติดให้โทษ พ.ศ. 2522 ได้ใช้บังคับมาเป็นเวลานานและมีบทบัญญัติ บางประการที่ไม่ทันต่อสถานการณ์ปัจจุบัน นอกจากนี้ในปัจจุบัน ในส่วนของกัญชานั้นปรากฏผลวิจัยว่าสารสกัดจากกัญชามีประโยชน์ทางการแพทย์ หลายประเทศทั่วโลกจึงได้มีการผ่อนปรนโดยการแก้ไขเพิ่มเติมกฎหมาย อนุญาตให้ประชาชนใช้พืชกระท่อมและกัญชาทางการแพทย์หรือเพื่อการนันทนาการได้โดยชอบด้วยกฎหมาย แต่สำหรับประเทศไทย ปัจจุบันพืชกระท่อมและกัญชายังคงเป็นสิ่งเสพติดให้โทษประเภท 5 ตามพระราชบัญญัติยาเสพติดให้โทษ พ.ศ. 2522 มีการกำหนดโทษทั้งผู้เสพและผู้ครอบครอง ทั้งที่ในสภาพความเป็นจริงพบว่ามีผู้ป่วยบางส่วนลักลอบใช้กัญชาเพื่อรักษาโรคมานานหลายปีแล้ว ทั้งผลิตใช้เองและผลิตในเชิงพาณิชย์ เป็นผลให้มีราคาแพง และ อาจไม่ถูกต้องตามหลักวิชาการแพทย์และตำรับยา สมควรแก้ไขเพิ่มเติมพระราชบัญญัติยาเสพติดให้โทษ พ.ศ. 2522 เพื่อเปิดโอกาสให้สามารถนำกัญชาและพืชกระท่อมไปทำการศึกษาวิจัยเพื่อประโยชน์ทางการแพทย์และสามารถนำไปใช้ในการรักษาภายใต้การดูแลและควบคุมของแพทย์ได้ จึงจำเป็นต้องตราพระราชบัญญัตินี้

 **สาระสำคัญของร่างพระราชบัญญัติยาเสพติดให้โทษ (ฉบับที่ ..) พ.ศ. ….**

 แก้ไขเพิ่มเติมพระราชบัญญัติยาเสพติดให้โทษ พ.ศ. 2522 ดังต่อไปนี้

 1. เพิ่มเติมบทบัญญัติ ห้ามมิให้ผลิต นำเข้า หรือส่งออกยาเสพติดประเภท 5 เว้นแต่ได้รับอนุญาตจากผู้อนุญาตเฉพาะกรณีจำเป็นเพื่อประโยชน์ของทางราชการ (แก้ไขเพิ่มเติมมาตรา 16)

 2. เพิ่มเติมบทบัญญัติ ห้ามมิให้ผู้ใดจำหน่าย หรือมีไว้ในครอบครองซึ่งยาเสพติดให้โทษประเภท 5 เว้นแต่ได้รับใบอนุญาต และกำหนดให้การมียาเสพติดให้โทษในประเภท 5 ไว้ในครอบครองคำนวณเป็นสารบริสุทธิ์ตามจำนวนที่กำหนด ให้สันนิษฐานว่ามีไว้ในครอบครองเพื่อจำหน่าย (แก้ไขเพิ่มเติมมาตรา 17)

 3. เพิ่มเติมบทบัญญัติ ในกรณีที่ยกเว้นให้มียาเสพติดให้โทษในประเภท 5 ไว้ในครอบครองไม่เกินจำนวนที่จำเป็นสำหรับใช้รักษาโรคเฉพาะตัว หรือสำหรับใช้ประจำในการปฐมพยาบาล หรือกรณีเกิดเหตุฉุกเฉินในเรือ เครื่องบิน หรือยานพาหนะอื่นใดที่ใช้ในการขนส่งสาธารณะระหว่างประเทศ (แก้ไขเพิ่มเติมมาตรา 18)

 4. เพิ่มเติมอำนาจของผู้อนุญาตที่จะอนุญาตให้จำหน่าย หรือมีไว้ในครอบครองซึ่งยาเสพติดให้โทษในประเภท 2 หรือประเภท 5 (แก้ไขเพิ่มเติมมาตรา 19)

 5. เพิ่มเติมให้คณะกรรมการป้องกันและปราบปรามยาเสพติดมีอำนาจกำหนดเขตพื้นที่เพื่อทดลองปลูกพืชที่เป็นหรือให้ผลผลิตเป็นยาเสพติดให้โทษประเภท 5 ผลิตและทดสอบยาเสพติดประเภท 5 หรือกำหนดเขตพื้นที่ให้เสพหรือครอบครองยาเสพติดประเภท 5 ในปริมาณที่กำหนดได้ โดยให้ตราเป็นพระราชกฤษฎีกาและต้องมีมาตรการควบคุมตรวจสอบด้วย (เพิ่มมาตรา 19/1)

 6. ตัดยาเสพติดประเภท 5 ออกจากบทบัญญัติห้ามผลิต จำหน่าย นำเข้า ส่งออก และการมีไว้ในครอบครอง รวมถึงการกำหนดปริมาณยาเสพติดประเภท 5 ที่ให้สันนิษฐานว่ามีไว้เพื่อครอบครองจำหน่ายออก โดยใช้เนื้อหาเดียวกันนี้ไปกำหนดเพิ่มเติมในมาตราอื่น (แก้ไขเพิ่มเติมมาตรา 26)

 7. กำหนดห้ามมิให้ผู้รับอนุญาตตามมาตรา 17 จำหน่ายยาเสพติดให้โทษประเภท 5 นอกสถานที่ที่ระบุไว้ในใบอนุญาต (แก้ไขเพิ่มเติมมาตรา 27)

 8. เพิ่มเติมหน้าที่ของผู้รับอนุญาต ในการจัดเก็บรักษายาเสพติด และหน้าที่ที่ต้องกระทำเมื่อ ยาเสพติดถูกโจรกรรม สูญหาย หรือถูกทำลาย (แก้ไขเพิ่มเติมมาตรา 28)

 9. กำหนดเพิ่มเติมมิให้โฆษณายาเสพติดให้โทษประเภท 5 เว้นแต่เป็นการโฆษณาต่อผู้ประกอบวิชาชีพที่ได้รับอนุญาต และหลักเกณฑ์ในการโฆษณาฉลากหรือเอกสารกำกับยาเสพติดให้โทษประเภท 5 ที่ภาชนะหรือหีบห่อบรรจุ (แก้ไขเพิ่มเติมมาตรา 48)

 10. กำหนดให้ผู้รับอนุญาตที่ประสงค์จะจำหน่ายหรือมีไว้ในครอบครองซึ่งยาเสพติดประเภท 5 เกินปริมาณที่กำหนด ให้ยื่นคำขอรับใบอนุญาต (แก้ไขเพิ่มเติมมาตรา 60)

 11. กำหนดหน้าที่ของทายาท ผู้ครอบครอง หรือผู้จัดการมรดก และอำนาจหน้าที่ของเจ้าหน้าที่ ในกรณีที่ผู้ได้รับใบอนุญาตจำหน่ายหรือมีไว้ในครอบครองซึ่งยาเสพติดประเภท 5 ตายก่อนใบอนุญาตสิ้นอายุ (แก้ไขเพิ่มเติมมาตรา 61)

 12. กำหนดโทษกรณีครอบครองยาเสพติดให้โทษประเภท 5 อันฝ่าฝืนพระราชบัญญัตินี้ (แก้ไขเพิ่มเติมมาตรา 76 และมาตรา 76/1)

|  |
| --- |
| **เศรษฐกิจ- สังคม** |

**5. เรื่อง ขอความเห็นชอบให้ข้าราชการและเจ้าหน้าที่ของรัฐเข้าร่วมโครงการอุปสมบทเพื่อถวายพระราชกุศลอุทิศถวายพระบาทสมเด็จพระปรมินทรมหาภูมิพลอดุลยเดช บรมนาถบพิตร และถวายพระพรชัยมงคล สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และสมเด็จพระเจ้าอยู่หัว โดยไม่ถือเป็นวันลา**

 คณะรัฐมนตรีมีมติเห็นชอบให้ข้าราชการและเจ้าหน้าที่ของรัฐเข้าร่วมโครงการอุปสมบทเพื่อถวายพระราชกุศลอุทิศถวายพระบาทสมเด็จพระปรมินทรมหาภูมิพลอดุลยเดช บรมนาถบพิตร และถวายพระพรชัยมงคลสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และสมเด็จพระเจ้าอยู่หัว โดยไม่ถือเป็นวันลา ตามที่สำนักงานปลัดสำนักนายกรัฐมนตรี (สปน.) เสนอ

 **สาระสำคัญของเรื่อง**

 สปน. รายงานว่า

 1. สปน. ร่วมกับสำนักงานพระธรรมทูตสายประเทศอินเดีย – เนปาล ดำเนินโครงการอุปสมบท เพื่อถวายพระราชกุศลอุทิศถวายพระบาทสมเด็จพระปรมินทรมหาภูมิพลอดุลยเดช บรมนาถบพิตร และถวายพระพรชัยมงคลสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และสมเด็จพระเจ้าอยู่หัว เพื่อให้ผู้อุปสมบทได้แสดงความจงรักภักดีรำลึกในพระมหากรุณาธิคุณ และได้ศึกษาและเรียนรู้หลักธรรมคำสอนทางพระพุทธศาสนา ซึ่งจะเป็นประโยชน์ในการนำมาใช้เป็นหลักประพฤติในชีวิตประจำวันและการปฏิบัติงาน โดยจะมีพิธีบรรพชาอุปสมบทและจาริกแสวงบุญสังเวชนียสถานทั้ง 4 แห่ง ณ สาธารณรัฐอินเดียและสหพันธ์สาธารณรัฐประชาธิปไตยเนปาล

 2. การดำเนินโครงการอุปสมบทเพื่อถวายพระราชกุศลอุทิศถวายพระบาทสมเด็จพระปรมินทรมหาภูมิพลอดุลยเดช บรมนาถบพิตร และถวายพระพรชัยมงคลสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และสมเด็จพระเจ้าอยู่หัว กำหนดจัดขึ้นระหว่างวันที่ 17 – 29 พฤศจิกายน 2561 โดยมีกำหนดการดำเนินโครงการอุปสมบทฯ ดังนี้

|  |  |
| --- | --- |
| **วัน เวลา** | **รายละเอียด** |
| วันเสาร์ที่ 17 พฤศจิกายน 2561ระหว่างเวลา 08.00 – 17.00 น.  | ลงทะเบียนและปฐมนิเทศ ณ วัดสุวรรณภูมิพุทธชยันตี จังหวัดสมุทรปราการ |
| วันอาทิตย์ที่ 18 พฤศจิกายน 2561 เวลา 14.00 น.  | พิธีปลงผมนาค ณ วัดสุวรรณภูมิพุทธชยันตีฯ |
| วันจันทร์ที่ 19 พฤศจิกายน 2561 เวลา 09.00 น.  | พิธีมอบผ้าไตร ณ ตึกสันติไมตรี ทำเนียบรัฐบาล |
| วันพุธที่ 21 พฤศจิกายน 2561  | พิธีอุปสมบท ณ วัดไทยพุทธคยา สาธารณรัฐอินเดีย |
| วันที่ 22 – 27 พฤศจิกายน 2561  | การปฏิบัติธรรมและจาริกแสวงบุญ ณ สาธารณรัฐอินเดีย และสหพันธ์สาธารณรัฐประชาธิปไตยเนปาล  |
| วันพุธที่ 28 พฤศจิกายน 2561  | พิธีลาสิกขา ณ สาธารณรัฐอินเดีย  |

 3. โครงการอุปสมบทเพื่อถวายพระราชกุศลอุทิศถวายพระบาทสมเด็จพระปรมินทรมหาภูมิพล อดุลยเดช บรมนาถบพิตร และถวายพระพรชัยมงคลสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และสมเด็จพระเจ้าอยู่หัว มีผู้เข้าร่วมโครงการจำนวน 90 คน (เป็นข้าราชการจากหน่วยงานของรัฐ คือ สำนักงาน ปลัดสำนักนายกรัฐมนตรี 19 คน ส่วนราชการอื่น 59 คน และจากภาคเอกชน 12 คน) โดยใช้งบประมาณสำหรับดำเนินโครงการจากงบประมาณรายจ่ายประจำปีงบประมาณ พ.ศ. 2562 ผลผลิตการเสริมสร้างเอกลักษณ์ของชาติและเทิดทูนสถาบันพระมหากษัตริย์ กิจกรรมจัดทำแผนพัฒนาศักยภาพและเสริมสร้างเอกลักษณ์ของชาติ งบรายจ่ายอื่น รายการค่าใช้จ่ายในการจัดงานเฉลิมพระเกียรติและเทิดทูนสถาบันพระมหากษัตริย์ ในวงเงิน 12 ล้านบาท

 4. สปน. แจ้งว่านายกรัฐมนตรีเห็นชอบในหลักการให้ดำเนินโครงการฯ และรับเป็นประธานโครงการอุปสมบทด้วยแล้ว

**6. เรื่อง มาตรการกระตุ้นตลาดท่องเที่ยวไทยในช่วงต้นฤดูกาลท่องเที่ยว**

 คณะรัฐมนตรีมีมติเห็นชอบในหลักการมาตรการกระตุ้นตลาดท่องเที่ยวไทยในช่วงต้นฤดูกาลท่องเที่ยว ตามที่กระทรวงการท่องเที่ยวและกีฬาเสนอ ดังนี้

 1. โครงการ Amazing Thailand Grand Sale “Passport Privileges” ระหว่างวันที่ 15 พฤศจิกายน 2561 – วันที่ 15 มกราคม 2562 รวมทั้ง การเปิดให้บริการพื้นที่พิเศษเพิ่มเติมแก่นักท่องเที่ยวใน การคืนภาษี (VAT Refund) ในพื้นที่ย่านแหล่งท่องเที่ยว หรือ ห้างสรรพสินค้า สำหรับการซื้อสินค้าออกนอกราชอาณาจักร ตามหลักเกณฑ์และเงื่อนไขของกรมสรรพากร เรื่อง การแต่งตั้งตัวแทนการคืนภาษีมูลค่าเพิ่มให้กับนักท่องเที่ยว

 2. การเพิ่มความถี่ของการเดินทาง สำหรับหนังสือเดินทางที่ขอรับการตรวจลงตราแบบสามารถเดินทางได้ครั้งเดียว (Single Entry Visa) ณ สถานทูตหรือสถานกงสุลไทย จากเดิมที่สามารถเดินทางได้ 1 ครั้ง เป็นสามารถเดินทางเข้าประเทศไทยได้ 2 ครั้ง (Double Entries Visa) ภายใน 6 เดือน โดยคิดค่าธรรมเนียมอัตราเดิม คือคนละ 1,000 บาทโดยกำหนดระยะเวลาการขอรับการตรวจลงตราที่สถานทูตเป็นระยะเวลา 2 เดือน

 3. การให้อนุญาตกลับเข้ามาในราชอาณาจักรอีก (Re-Entry Permit) แบบอนุญาตครั้งเดียว เพื่ออำนวยความสะดวกแก่นักท่องเที่ยวต่างชาติที่มีวีซ่าอยู่แล้ว (ทั้งแบบ TR และ VoA) โดยอนุญาตให้นักท่องเที่ยวต่างชาติสามารถเดินทางไปท่องเที่ยวประเทศเพื่อนบ้านของไทย สามารถกลับเข้ามาท่องเที่ยวประเทศไทยอีก โดยไม่ต้องขออนุญาตอีกครั้ง และสามารถรักษาสิทธิ์การอยู่ในประเทศไทยตามระยะเวลาคงเหลือที่กำหนดในวีซ่าเดิม

 4. แก้ไขหลักการกฎกระทรวงมหาดไทยในการเปลี่ยนแปลงหลักเกณฑ์การอนุญาตให้ชาวต่างชาติที่ได้รับสิทธิยกเว้นการตรวจลงตราเพื่อการท่องเที่ยวเป็นระยะเวลา 30 วัน (ผ.30) ซึ่งจะเดินทางเข้าประเทศไทยผ่านทางช่องทางอนุญาตของด่านตรวจคนเข้าเมืองหรือด่านพรมแดนที่เป็นเขตติดต่อกับพรมแดนทางบก สามารถเข้ามาในประเทศไทยด้วยการยกเว้นการตรวจลงตราได้ไม่จำกัดจำนวนครั้งต่อปีปฏิทิน

 **สาระสำคัญ**

 1. กระทรวงการท่องเที่ยวและกีฬาโดยการท่องเที่ยวแห่งประเทศไทย (ททท.) ได้จัดทำโครงการเพื่อกระตุ้นตลาดนักท่องเที่ยวจีนให้กลับมา รวมถึงการทดแทนนักท่องเที่ยวที่ลดลงด้วยตลาดระยะใกล้ ได้แก่ ตลาดเอเชียตะวันออก เอเชียใต้ และอาเซียน ซึ่งจากการวิเคราะห์ตัวเลขการใช้จ่ายของนักท่องเที่ยวกลุ่มดังกล่าว พบว่า มีการจับจ่ายใช้สอยในหมวดของการช้อปปิ้งและค่าอาหารและเครื่องดื่มสูง ดังนั้น จึงเห็นควรกระตุ้นนักท่องเที่ยวจีนและตลาดนักท่องเที่ยวระยะใกล้ด้วยโครงการ “Amazing Thailand Grand Sale “Passport Privileges” ในช่วงต้นฤดูท่องเที่ยวระหว่างวันที่ 15 พฤศจิกายน 2561 - 15 มกราคม 2562 โดยมีรายละเอียด ดังนี้

 1.1 วัตถุประสงค์ของโครงการ

 1) ฟื้นฟูภาพลักษณ์ประเทศไทย สร้างการรับรู้ และความเชื่อมั่นในการเดินทางเข้ามาท่องเที่ยวประเทศไทย

 2) กระตุ้นการเดินทางของนักท่องเที่ยวต่างประเทศในกลุ่มตลาดระยะกลางและใกล้

 3) กระตุ้นการใช้จ่าย ของนักท่องเที่ยว และสร้างรายได้ให้กับผู้ประกอบการในประเทศ

 4) เพิ่มความถี่ และ ขยายวันพักในการท่องเที่ยวในช่วงฤดูการท่องเที่ยว

 1.2 เป้าหมาย

 1) รักษารายได้ทางการท่องเที่ยว ไม่ให้ต่ำกว่าเป้าหมายที่ตั้งไว้ในปี 2562 โดยเป้าหมายปี 2562 : รายได้จากนักท่องเที่ยวชาวต่างประเทศเพิ่มขึ้นไม่น้อยกว่า ร้อยละ 12 (ประมาณ 2.28 ล้านล้านบาท)

 2) กลุ่มเป้าหมาย เน้นการดำเนินงานในตลาดระยะกลางและใกล้ในกลุ่มนักท่องเที่ยวเดินทางเพื่อพักผ่อน (Leisure) และนักท่องเที่ยวกลุ่มศักยภาพที่มีกำลังการใช้จ่ายสูง

 1.3 ระยะเวลาดำเนินโครงการ วันที่ 15 พฤศจิกายน 2561 – 15 มกราคม 2562

 1.4 วิธีดำเนินการ / ลักษณะการดำเนินโครงการ

 1) ร่วมกับพันธมิตร ได้แก่ ผู้ผลิตสินค้า เจ้าของแบรนด์สินค้าชั้นนำยอดนิยม ศูนย์การค้าห้างสรรพสินค้า คอมมิวนิตี้ มอลล์ บัตรเครดิต จัดกิจกรรม Amazing Thailand Grand Sale “Passport Privilege” พิเศษสำหรับนักท่องเที่ยว ได้แก่ ให้มีการเพิ่มส่วนลด On Top หรือให้สิทธิพิเศษจากปกติที่ศูนย์การค้าให้กับนักท่องเที่ยวอยู่แล้ว (หากนักท่องเที่ยวแสดง Passport ในช่วงเวลา Campaign)ส่งเสริมการจัด Sales Promotion ในหมวดสินค้าที่นักท่องเที่ยวนิยม เช่น เสื้อผ้า เครื่องสำอาง เครื่องใช้ไฟฟ้า และแบรนด์ต่างๆ ที่เป็นที่นิยมของนักท่องเที่ยว และส่งเสริมการจัด Shopping Event ในศูนย์การค้าห้างสรรพสินค้าที่มีนักท่องเที่ยวจำนวนมากและใช้ “Passport Privileges” ณ ร้านค้า ร้านอาหาร ศูนย์การค้า ห้างสรรพสินค้า ที่เข้าร่วมกิจกรรม

 2) ส่งเสริมการตลาด โดยพาคณะ FAM Trip /Blogger, Travel/ Shopping Blogger ต่าง ๆ เดินทางท่องเที่ยวและใช้จ่ายในพื้นที่ต่าง ๆ

 3) รวบรวมโปรแกรม “Passport Privileges” ของพันธมิตร และจัดทำ E-Book ประชาสัมพันธ์ ในพื้นที่ต่างๆ รวมถึง ณ ท่าอากาศยานฯ

 4) ส่งเสริมการตลาดร่วมกับ Travel Agent , Online Travel Tech พร้อมทั้งสนับสนุนข้อมูล สินค้าบริการ แหล่งท่องเที่ยวใหม่ ๆ พร้อมทั้งสิทธิประโยชน์ต่าง ๆ ผ่านทุกช่องทาง เพื่อกระตุ้นการเดินทางช่วงไตรมาสสุดท้าย

 5) ทำแคมเปญประชาสัมพันธ์ทั้งในและต่างประเทศ ที่เป็นภูมิภาคและประเทศเป้าหมายสำหรับกิจกรรม Amazing Thailand Grand Sale “Passport Privilege” ผ่านช่องทางต่าง ๆ ของ ททท. และพันธมิตร

 6) ขอความร่วมมือหน่วยงาน พันธมิตรจัดทำสื่อประชาสัมพันธ์ เช่น สื่อภายในและภายนอกท่าอากาศยานนานาชาติต่าง ๆ เช่น ท่าอากาศยานสุวรรณภูมิ ดอนเมือง รวมทั้งสื่อ ณ จุดขาย ติดตั้งตามศูนย์การค้า-ห้างสรรพสินค้าที่นักท่องเที่ยวนิยม

 7) จัดทำ Mini Site ส่งเสริมการขายให้กับผู้ประกอบการที่เข้าร่วมโครงการ

 8) จัดกิจกรรม Passport Privileges Mobile Booth เพื่อประชาสัมพันธ์โครงการดังกล่าวที่ศูนย์การค้าและห้างสรรพสินค้าใหญ่ๆ ในพื้นที่กรุงเทพมหานคร

 อนึ่ง สำหรับสิทธิพิเศษในช่วง Amazing Thailand Grand Sale “Passport Privileges” การท่องเที่ยวแห่งประเทศไทย (ททท.) ได้หารือร่วมกับกระทรวงการคลังในการให้สิทธิพิเศษกับนักท่องเที่ยว ในช่วงของการจัดแคมเปญ ได้แก่ การขอเปิดให้บริการพื้นที่พิเศษเพิ่มเติมแก่นักท่องเที่ยว ในการคืนภาษี (VAT Refund) ในพื้นที่ย่านแหล่งท่องเที่ยว หรือ ห้างสรรพสินค้า สำหรับการซื้อสินค้าออกนอกราชอาณาจักร ตามหลักเกณฑ์และเงื่อนไขของกรมสรรพากร เรื่อง การแต่งตั้งตัวแทนการคืนภาษีมูลค่าเพิ่มให้กับนักท่องเที่ยว และการเพิ่ม Fast Lane ณ สนามบินนานาชาติ เพื่ออำนวยความสะดวกให้กับ นักท่องเที่ยวที่ซื้อสินค้า จิวเวอรี่ และอัญมณี ได้คืนภาษีได้รวดเร็วขึ้น

 2. สภาอุตสาหกรรมการท่องเที่ยวแห่งประเทศไทย และ สมาคมไทยธุรกิจการท่องเที่ยว (ATTA) ได้เสนอความเห็นว่าเพื่อเป็นการจูงใจและอำนวยความสะดวกแก่นักท่องเที่ยวจีนยื่นขอวีซ่า ณ สถานทูต และ สถานกงสุลไทย โดยเสียค่าธรรมเนียม 1,000 บาท ให้สามารถยื่นขอวีซ่าเข้าประเทศไทย 1 ครั้ง แต่สามารถเดินทางได้ 2 ครั้ง (Double Entries Visa) ภายในระยะเวลา 6 เดือน

 3. ปัจจุบันนักท่องเที่ยวชาวต่างชาติส่วนใหญ่เป็นนักท่องเที่ยวที่เดินทางมาท่องเที่ยวด้วยตัวเอง (FIT) นอกจากจะเดินทางมาท่องเที่ยวเที่ยวในแหล่งท่องเที่ยวหลักแล้ว จะนิยมเดินทางไปเที่ยวประเทศเพื่อนบ้าน ได้แก่ ประเทศลาว กัมพูชา และมาเลเซีย โดยเฉพาะอย่างยิ่งนักท่องเที่ยวชาวจีนที่มีแนวโน้มเพิ่มมากขึ้น ซึ่งในปัจจุบันนักท่องเที่ยวที่ต้องทำการตรวจลงตรา (วีซ่า) เข้ามาในไทยแล้ว เมื่อออกไปยังประเทศเพื่อนบ้านจำเป็นต้องขอวีซ่าอีกครั้งหนึ่ง หากมีการทบทวนมาตรการวีซ่านี้ โดยอนุญาตให้เดินทางกลับเข้ามาในราชอาณาจักรอีก (Re-Entry Permit) แบบอนุญาตครั้งเดียว ในช่วงอายุที่เหลืออยู่ของวีซ่า ก็จะเป็นการสนับสนุนให้เกิดการท่องเที่ยวเพิ่มมากขึ้นของนักท่องเที่ยวชาวต่างชาติกลุ่มนี้ เป็นการกระตุ้นและสร้างความพึงพอใจให้นักท่องเที่ยว อีกทั้ง เป็นการส่งเสริมการท่องเที่ยวข้ามแดนเชื่อมโยงกับประเทศเพื่อนบ้าน ตามกรอบความร่วมมืออาเซียนอีกด้วย

 4. การเดินทางผ่านด่านพรมแดนทางบกของนักท่องเที่ยวชาวต่างชาติ จากฐานข้อมูลกระทรวง การท่องเที่ยวและกีฬา พบว่า ในปี 2560 มีจำนวนเกือบ 5 ล้านคน ขยายตัวร้อยละ 3.01 เมื่อเปรียบเทียบกับปี 2559 ประกอบกับปัจจุบันมีชาวต่างชาติเป็นจำนวนมากที่อาศัยและทำงานในประเทศเพื่อนบ้านของไทย เช่น สิงคโปร์ ญี่ปุ่น ฝรั่งเศส สหรัฐอเมริกา เป็นต้น ซึ่งนิยมเดินทางเข้ามาท่องเที่ยวในประเทศไทยเพื่อการช้อปปิ้ง พักผ่อนหย่อนใจ การแข่งกีฬาหรือชมการแข่งขัน รวมทั้งการเดินทางเข้ามาดูแลรักษาสุขภาพ อย่างไรก็ดี จากการที่กระทรวงมหาดไทยได้ออกกฎกระทรวงกำหนดหลักเกณฑ์ วิธีการ และเงื่อนไขในการตรวจ การยกเว้น และการเปลี่ยนประเภทการตรวจลงตรา (ฉบับที่ 5) พ.ศ. 2559 โดยมีการเปลี่ยนแปลงหลักเกณฑ์การอนุญาตให้ชาวต่างชาติที่ได้รับสิทธิยกเว้นการตรวจลงตรา เพื่อการท่องเที่ยวเป็นระยะเวลา 30 วัน (ผ.30) ซึ่งจะเดินทางเข้าประเทศไทยผ่านทางช่องทางอนุญาตของด่านตรวจคนเข้าเมืองหรือด่านพรมแดนที่เป็นเขตติดต่อกับพรมแดนทางบก สามารถเข้ามาในประเทศไทยด้วยการยกเว้นการตรวจลงตราได้ไม่เกิน 2 ครั้งต่อปีปฏิทิน ยกเว้นบุคคลสัญชาติมาเลเซีย โดยมี ผลบังคับใช้ตั้งแต่วันที่ 31 ธันวาคม 2559 เป็นต้นมา ซึ่งมีผลบังคับใช้กับบุคคลสัญชาติที่ได้รับสิทธิ์

ผ.30 เท่านั้น อาจจะเป็นการปิดโอกาสและสร้างความไม่สะดวกในการเดินทางของนักท่องเที่ยวกลุ่มคุณภาพและ มีกำลังซื้อที่อาศัยและทำงานอยู่ในประเทศเพื่อนบ้านของไทยได้

 5. กระทรวงการท่องเที่ยวและกีฬาพิจารณาแล้ว เห็นว่า ประเทศไทยควรมีการทบทวนมาตรการด้านการตรวจลงตรา (วีซ่า) เพื่ออำนวยความสะดวกในการเดินทางของนักท่องเที่ยวต่างชาติ และกระตุ้นตลาด การท่องเที่ยวระยะสั้นเป็นการเร่งด่วน โดยมาตรการด้านวีซ่าจะเป็นกลไกสำคัญที่ช่วยส่งเสริมร่วมกับโครงการ Amazing Thailand Grand Sale “Passport Privileges” รวมทั้งมาตรการอื่น ๆ ที่ประเทศไทยดำเนินการ เช่น มาตรการความปลอดภัย มาตรการยกเว้นค่าธรรมเนียมการตรวจลงตรา VoA เป็นระยะเวลา 2 เดือน เป็นต้น เพื่อให้สามารถกระตุ้นตลาดนักท่องเที่ยวต่างชาติได้อย่างมีประสิทธิภาพ และครอบคลุมนักท่องเที่ยวทุกกลุ่ม โดยเห็นควรให้มีการทบทวนมาตรการด้านการตรวจลงตรา (วีซ่า) ดังนี้

 5.1 การเพิ่มความถี่ของการเดินทาง สำหรับหนังสือเดินทางที่ขอรับการตรวจลงตราแบบสามารถเดินทางได้ครั้งเดียว (Single Entry Visa) ณ สถานทูตหรือสถานกงสุลไทย จากเดิมที่สามารถเดินทางได้ 1 ครั้ง เป็นสามารถเดินทางเข้าประเทศไทยได้ 2 ครั้ง (Double Entries Visa) ภายใน 6 เดือน โดยคิดค่าธรรมเนียมอัตราเดิม คือคนละ 1,000 บาท โดยกำหนดระยะเวลาการขอรับการตรวจลงตราที่สถานทูตหรือสถานกงสุลไทยเป็นระยะเวลา 2 เดือน

 5.2 การให้อนุญาตกลับเข้ามาในราชอาณาจักรอีก (Re-Entry Permit) แบบอนุญาตครั้งเดียว เพื่ออำนวยความสะดวกแก่นักท่องเที่ยวต่างชาติที่มีวีซ่าอยู่แล้ว (ทั้งแบบ TR และ VoA) ที่ต้องการเดินทางไปท่องเที่ยวในประเทศเพื่อนบ้านของไทย รวมถึงเพื่อส่งเสริมการท่องเที่ยวเชื่อมโยงในภูมิภาค โดยอนุญาตให้นักท่องเที่ยวต่างชาติสามารถเดินทางไปเยือนประเทศเพื่อนบ้านของไทย เช่น ลาว มาเลเซีย เป็นต้น และสามารถกลับเข้ามาประเทศไทยอีกโดยไม่ต้องขออนุญาตอีกครั้ง และสามารถรักษาสิทธิ์การอยู่ในประเทศไทยตามระยะเวลาคงเหลือที่กำหนดในวีซ่าเดิม

 5.3 แก้ไขหลักการกฎกระทรวงมหาดไทยในการเปลี่ยนแปลงหลักเกณฑ์การอนุญาตให้ชาวต่างชาติที่ได้รับสิทธิยกเว้นการตรวจลงตราเพื่อการท่องเที่ยวเป็นระยะเวลา 30 วัน (ผ.30) ซึ่งจะเดินทางเข้าประเทศไทยผ่านทางช่องทางอนุญาตของด่านตรวจคนเข้าเมืองหรือด่านพรมแดนที่เป็นเขตติดต่อกับพรมแดนทางบก สามารถเข้ามาในประเทศไทยด้วยการยกเว้นการตรวจลงตราได้ไม่เกิน 2 ครั้ง ต่อปีปฏิทิน ยกเว้นบุคคลสัญชาติมาเลเซีย เป็นไม่จำกัดจำนวนครั้งต่อปีปฏิทิน

**7. เรื่อง ขอเสนอแนวทางและมาตรการรณรงค์เพื่อสืบสานคุณค่าทางวัฒนธรรมเนื่องในประเพณีลอยกระทง ประจำปีพุทธศักราช 2561 (ลอยกระทงปลอดภัย สืบสานวัฒนธรรมไทย ใส่ใจสายน้ำและสิ่งแวดล้อม) (วธ.)**

 คณะรัฐมนตรีมีมติรับทราบแนวทางและมาตรการรณรงค์เพื่อสืบสานคุณค่าทางวัฒนธรรมเนื่องในประเพณีลอยกระทง ประจำปีพุทธศักราช 2561 ในระหว่างวันที่ 16 – 25 พฤศจิกายน 2561 ภายใต้แนวคิด “ลอยกระทงปลอดภัย สืบสานวัฒนธรรมไทย ใส่ใจสายน้ำและสิ่งแวดล้อม” ตามที่กระทรวงวัฒนธรรม (วธ.) เสนอ สรุปได้ ดังนี้

1. **แนวทางและมาตรการรณรงค์ในประเพณีลอยกระทง พ.ศ. 2561**

|  |  |
| --- | --- |
| **ประเด็น** | **รายละเอียด** |
| ลอยกระทงปลอดภัย | * ขอความร่วมมือหน่วยงานที่เกี่ยวข้องร่วมกันกำหนดมาตรการรักษาความ

ปลอดภัยอย่างเคร่งครัด เช่น ไม่เล่นพลุและดอกไม้ไฟในที่ชุมชน ไม่แต่งกายด้วยชุดล่อแหลม * ขอความร่วมมือจากประชาชนปฏิบัติตามกฎจราจรอย่างเคร่งครัด
* ขอความร่วมมือหน่วยงานที่เกี่ยวข้องกับการจราจร ตรวจสอบ

ความเรียบร้อยของยานพาหนะที่จะใช้รับส่งประชาชน |
| สืบสานวัฒนธรรมไทย  | * ขอความร่วมมือจากประชาชนปฏิบัติตามแนวทางของประเพณีที่เหมาะสม

เช่น ประดิษฐ์กระทงร่วมกันในครอบครัวและในชุมชน* ขอความร่วมมือหน่วยงานต่าง ๆ จัดกิจกรรม เช่น การละเล่นและ

การแสดงทางวัฒนธรรมตามประเพณีท้องถิ่น เพื่อเป็นการถ่ายทอดมรดกภูมิปัญญาทางวัฒนธรรม  |
| ใส่ใจสายน้ำและสิ่งแวดล้อม | * ส่งเสริมให้การใช้วัสดุจากธรรมชาติและย่อยสลายง่ายมาประดิษฐ์กระทง

และรณรงค์แนวทาง “1 ครอบครัว 1 กระทง” หรือ “1 หน่วยงาน 1 กระทง”  |

1. **แนวทางการดำเนินงานของส่วนราชการที่เข้าร่วมประชุมบูรณาการประเพณีลอยกระทง**

**พ.ศ. 2561**

|  |  |
| --- | --- |
| **หน่วยงาน** | **แนวทางการดำเนินงาน** |
| กระทรวงมหาดไทย (กรมการปกครอง)  | * ให้ทุกจังหวัดดำเนินการตามแผนดูแลความปลอดภัยของประชาชน
* พิจารณาอนุญาตการจุดและปล่อยพลุ ตะไล โคมลอย หรือวัตถุอื่น

ใดที่คล้ายคลึง * จัดทำแผนป้องกันและลดอุบัติเหตุทางถนนช่วงประเพณีลอยกระทง
 |
| สำนักงานตำรวจแห่งชาติ | * เข้มงวดในการรักษาความสงบในแต่ละพื้นที่ และพร้อมใช้แผนเผชิญเหตุ

โดยเฉพาะในจุดที่มีประชาชนเป็นจำนวนมาก* สร้างความรู้ความเข้าใจให้ภาคเอกชนในการป้องกันอาชญากรรม เช่น

สถานบันเทิงต่าง ๆ  |
| กระทรวงคมนาคม (กรมเจ้าท่า)  | * กำหนดเขตควบคุมการเดินเรือในแม่น้ำเจ้าพระยา ห้ามเรือเดินทะเล

เรือลำเลียง เรือบรรทุกสินค้าอันตราย เรือน้ำมัน และเรือลากจูง ผ่านเขตควบคุมการเดินเรือในวันที่ 22 พฤศจิกายน 2561 เวลา 16.00 – 24.00 น.* ตั้งศูนย์อำนวยความปลอดภัยทางน้ำและศูนย์อำนวยความสะดวกพร้อม

ดูแลความปลอดภัยทางน้ำ บริเวณท่าเทียบเรือที่มีการใช้บริการหนาแน่น * เปิดสายด่วน 1584 รับแจ้งเหตุ 24 ชั่วโมง
 |
| วธ. (สำนักงานปลัด วธ.) | * สนับสนุนการจัดงานระหว่างวันที่ 16 – 25 พ.ย. 2561 โดยจัดกิจกรรม

เช่น การเผาเทียนเล่นไฟ การแสดงทางวัฒนธรรม และการแสดงพื้นบ้าน เป็นต้น * จัดกิจกรรมประเพณีลอยพระทงอาเซียน เวียดนาม ลาว และไทย

โดยเน้นสืบสานและรักษาคุณค่าของประเพณีและวัฒนธรรมระหว่างประเทศ  |
| กระทรวงการท่องเที่ยวและกีฬา (กรมการท่องเที่ยว)  | * ประชาสัมพันธ์และบริการให้ข้อมูลประชาชนในการส่งเสริมการใช้วัสดุจาก

ธรรมชาติมาผลิตกระทง และรณรงค์ให้ใช้กระทงร่วมกันเพื่อลดปริมาณขยะ* ส่งเสริมและสนับสนุนให้ประชาชนและนักท่องเที่ยวเข้าร่วมกิจกรรมตาม

สถานที่ต่าง ๆ ของทั้งทางภาครัฐและภาคเอกชน เพื่อเป็นการกระตุ้นเศรษฐกิจ |

นอกจากนี้ ยังมีส่วนราชการอื่น ๆ ที่เข้าร่วมประชุมฯ และพร้อมดำเนินการในส่วนที่เกี่ยวข้อง ได้แก่ กระทรวงกลาโหม (สำนักงานปลัดกระทรวงกลาโหม) สำนักนายกรัฐมนตรี (กรมประชาสัมพันธ์) กรุงเทพมหานคร (สำนักวัฒนธรรม กีฬา และการท่องเที่ยว) และกระทรวงทรัพยากรธรรมชาติและสิ่งแวดล้อม (กรมส่งเสริมคุณภาพสิ่งแวดล้อม)

**8. เรื่อง สรุปมติการประชุมคณะกรรมการนโยบายปาล์มน้ำมันแห่งชาติ ครั้งที่ 3/2561**

 คณะรัฐมนตรีมีมติรับทราบสรุปมติการประชุมคณะกรรมการนโยบายปาล์มน้ำมันแห่งชาติ ครั้งที่ 3/2561 เมื่อวันที่ 1 พฤศจิกายน 2561 ตามที่คณะกรรมการนโยบายปาล์มน้ำมันแห่งชาติ (กนป.) เสนอ สรุปสาระสำคัญดังนี้

 **1. โครงการเร่งรัดส่งออกน้ำมันปาล์มดิบ ปี 2561 ตามมาตรการปรับสมดุลน้ำมันปาล์มในประเทศ**

 เพื่อเป็นการแก้ไขปัญหาเร่งด่วน จึงมีข้อเสนอให้มีการนำน้ำมันปาล์มดิบมาผลิตกระแสไฟฟ้าในโรงไฟฟ้าที่มีศักยภาพ เพื่อลดปริมาณสต็อกน้ำมันปาล์มในประเทศ จำนวน 160,000 ตัน และขอเพิ่มเติมวัตถุประสงค์ในการใช้เงินงบกลางในโครงการเร่งรัดส่งออกน้ำมันปาล์มดิบ ปี 2561 ภายในวงเงิน 525 ล้านบาท ตามมติ กนป. ครั้งที่ 2/2561 เมื่อวันที่ 11 พฤษภาคม 2561 เพื่อเป็นค่าใช้จ่ายส่วนเพิ่มให้กับกระทรวงพลังงาน

 1.1 เห็นชอบให้กระทรวงพลังงานนำน้ำมันปาล์มดิบไปใช้ในการผลิตกระแสไฟฟ้า ในโรงไฟฟ้าที่มีศักยภาพ จำนวน 160,000 ตัน เพื่อลดปริมาณสต็อกน้ำมันปาล์มภายในประเทศ

 1.2 เห็นชอบในหลักการให้เพิ่มเติมวัตถุประสงค์ในการใช้เงินงบกลางสำหรับโครงการเร่งรัดส่งออกน้ำมันปาล์มดิบ ปี 2561 ตามมติที่ประชุมเมื่อวันที่ 11 พฤษภาคม 2561 เพื่อเป็นค่าใช้จ่ายส่วนเพิ่มให้กับโรงไฟฟ้าตามข้อ 1.1 และปรับเปลี่ยนชื่อ **จาก** โครงการเร่งรัดส่งออกน้ำมันปาล์มดิบ ปี 2561 ตามมาตรการปรับสมดุลน้ำมันปาล์มในประเทศ **เป็น** มาตรการปรับสมดุลน้ำมันปาล์มในประเทศ

 1.3 เห็นชอบให้ปรับกรอบระยะเวลาและเงื่อนไขราคาของกิจกรรมการผลักดันการส่งออกตามมาตรการปรับสมดุลน้ำมันปาล์มในประเทศ ตามที่คณะอนุกรรมการเพื่อบริหารจัดการปาล์มน้ำมันและน้ำมันปาล์มด้านการตลาดเสนอ สำหรับการบริหารและกำกับดูแลการผลักดันการส่งออกให้เป็นหน้าที่ของคณะอนุกรรมการบริหารและกำกับดูแลมาตรการปรับสมดุลน้ำมันปาล์มในประเทศ (เฉพาะกิจ) ที่ กนป. แต่งตั้งต่อไป

 1.4 มอบหมายคณะกรรมการจังหวัดว่าด้วยราคาสินค้าและบริการ (กจร.) พิจารณา ความเหมาะสมของราคาขั้นต่ำในการรับซื้อผลปาล์มดิบจากเกษตรกร เพื่อเผยแพร่เป็นข้อมูลด้านการตลาดให้แก่เกษตรกรและผู้เกี่ยวข้องในพื้นที่ต่อไป

 **2. มาตรการเพิ่มปริมาณการใช้น้ำมันปาล์มดิบเป็นเชื้อเพลิงในเครื่องยนต์ (ด้านพลังงาน)**

 เพื่อแก้ไขปัญหาอุปสรรคของการส่งเสริมการใช้น้ำมันดีเซลหมุนเร็ว บี 20 ในรถยนต์บรรทุกขนาดใหญ่ และมาตรการจูงใจให้มีการส่งเสริมการใช้น้ำมันดีเซลหมุนเร็ว บี 20 ในรถยนต์ขนาดเล็ก

 2.1 เห็นชอบให้มีการเพิ่มสัดส่วนการใช้ไบโอดีเซล (บี 7) จากอัตราส่วนผสมร้อยละ 6.5 - 7.0 เป็นร้อยละ 6.8 - 7.0 ซึ่งส่งผลให้มีการใช้น้ำมันปาล์มดิบเพิ่มขึ้นปีละ 80,000 ตัน

 2.2 มอบหมายให้กระทรวงพลังงานหาแนวทางส่งเสริมและมาตรการจูงใจให้มีการใช้น้ำมันดีเซลหมุนเร็ว บี 20 ในรถบรรทุกและรถยนต์ขนาดเล็ก

 **3. มาตรการกำกับดูแลให้เป็นไปตาม ข้อ 1) และ ข้อ 2)**

 เห็นชอบให้แต่งตั้งคณะอนุกรรมการบริหารและกำกับดูแลมาตรการปรับสมดุลน้ำมันปาล์มในประเทศ (เฉพาะกิจ) เพื่อขับเคลื่อนการดำเนินการตามมาตรการในข้อ 1) และข้อ 2) ให้เป็นไปอย่างมีประสิทธิภาพ โดยมีอธิบดีกรมการค้าภายใน เป็นประธาน ผู้อำนวยการกองส่งเสริมการค้าสินค้าเกษตร 1 กรมการค้าภายใน เป็นอนุกรรมการและเลขานุการ และหน่วยงานที่เกี่ยวข้องร่วมเป็นอนุกรรมการ ตามร่างองค์ประกอบที่นำเสนอ กนป. รวม 13 คน โดยให้เพิ่มองค์ประกอบในคณะอนุกรรมการฯ จำนวน 4 ท่าน ตามความเห็นของประธาน กนป.และกรรมการ กนป. คือ ผู้แทน กอ.รมน. จำนวน 1 ท่าน และกรรมการผู้ทรงคุณวุฒิใน กนป. จำนวน 3 ท่าน รวม 17 ท่าน

|  |
| --- |
| **ต่างประเทศ** |

**9. เรื่อง ขอความเห็นชอบคณะรัฐมนตรีต่อเอกสารผลลัพธ์การประชุมรัฐมนตรีแรงงานอาเซียนในการประชุมรัฐมนตรีแรงงานอาเซียน ครั้งที่ 25 (The 25th ASEAN Labour Minister Meeting : ALMM)**

 คณะรัฐมนตรีมีมติเห็นชอบและอนุมัติตามที่กระทรวงแรงงาน (รง.) เสนอ ดังนี้

 1. เห็นชอบต่อร่างเอกสารผลลัพธ์ของรัฐมนตรีแรงงานอาเซียน จำนวน 2 ฉบับ ได้แก่ 1) ร่างแผนปฏิบัติการคณะกรรมการอาเซียนว่าด้วยการปฏิบัติให้เป็นไปตามปฏิญญาอาเซียนว่าด้วยการคุ้มครองและส่งเสริมสิทธิของแรงงานต่างด้าว (2561 - 2568) เพื่อขับเคลื่อนฉันทามติอาเซียน และ 2) ร่างแนวคิดริเริ่มเครือข่ายความปลอดภัยและอาชีวอนามัยของอาเซียน (ASEAN Occupational Safety and Health Network : ASEAN - OSHNET) เพื่อขับเคลื่อนแถลงการณ์ของรัฐมนตรีแรงงานอาเซียนในการปรับปรุงความปลอดภัยและอาชีวอนามัยเพื่อการเติบโตทางเศรษฐกิจที่ยั่งยืน

 2. อนุมัติให้รัฐมนตรีว่าการกระทรวงแรงงานหรือผู้ที่ได้รับมอบหมายรับรองร่างเอกสารผลลัพธ์ข้างต้น

 ในกรณีที่มีความจำเป็นต้องแก้ไขปรับปรุงถ้อยคำของร่างเอกสารผลลัพธ์ของรัฐมนตรีแรงงานอาเซียน จำนวน 2 ฉบับ ในส่วนที่ไม่ใช่สาระสำคัญและไม่ขัดกับหลักการที่คณะรัฐมนตรีได้ให้ความเห็นชอบไว้ ให้กระทรวงแรงงานสามารถดำเนินการได้ โดยให้นำเสนอคณะรัฐมนตรีทราบภายหลัง พร้อมทั้งให้ชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าวด้วย

 **สาระสำคัญของเรื่อง**

 รง. รายงานว่าการประชุมรัฐมนตรีแรงงานอาเซียน ครั้งที่ 25 จะจัดขึ้นภายในเดือนพฤศจิกายน 2561 ณ ประเทศมาเลเซีย และที่ประชุมฯ จะมีการรับรองร่างเอกสารผลลัพธ์ดังกล่าวโดยรัฐมนตรีว่าการกระทรวงแรงงานหรือผู้ที่ได้รับมอบหมาย โดยมีสาระสำคัญสรุปได้ ดังนี้

 1. **ร่างแผนปฏิบัติการคณะกรรมการอาเซียนว่าด้วยการปฏิบัติให้เป็นไปตามปฏิญญาอาเซียนว่าด้วยการคุ้มครองและส่งเสริมสิทธิของแรงงานต่างด้าว (2561 - 2568) เพื่อขับเคลื่อนฉันทามติอาเซียน** มีวัตถุประสงค์เพื่อขับเคลื่อนฉันทามติอาเซียนว่าด้วยการคุ้มครองและส่งเสริมสิทธิของแรงงานต่างด้าวที่มีการลงนามรับรองในการประชุมสุดยอดอาเซียน ครั้งที่ 31 ซึ่งคณะรัฐมนตรีได้มีมติเมื่อวันที่ 27 กุมภาพันธ์ 2561 รับทราบผลการประชุมดังกล่าวแล้ว โดยมุ่งเน้นการขับเคลื่อน 5 ด้าน ได้แก่ 1) การศึกษา/ข้อมูลข่าวสาร 2) การคุ้มครอง 3) การบังคับใช้กฎหมาย 4) การขอความช่วยเหลือ และ 5) การคืนสู่สังคม โดยร่างแผนปฏิบัติการฯ ได้กำหนดให้ประเทศสมาชิกอาเซียนระบุโครงการต่าง ๆ เพื่อผลักดันให้บรรลุวัตถุประสงค์ดังกล่าวอย่างน้อย 1 โครงการ สำหรับประเทศไทยได้กำหนดโครงการต่าง ๆ เช่น การศึกษาเรื่องความสามารถในการรองรับการเคลื่อนย้าย สิทธิประกันสังคมสำหรับแรงงานต่างด้าวระหว่างประเทศสมาชิกอาเซียน

 2. **ร่างแนวคิดริเริ่ม ASEAN-OSHNET เพื่อขับเคลื่อนแถลงการณ์ของรัฐมนตรีแรงงานอาเซียนในการปรับปรุงความปลอดภัยและอาชีวอนามัยเพื่อการเติบโตทางเศรษฐกิจที่ยั่งยืน** เป็นเอกสารแนวคิด เพื่อขับเคลื่อนแถลงการณ์รัฐมนตรีแรงงานอาเซียนในการปรับปรุงความปลอดภัยและอาชีวอนามัยเพื่อการเติบโตทางเศรษฐกิจที่ยั่งยืน ซึ่งคณะรัฐมนตรีได้มีมติเมื่อวันที่ 29 สิงหาคม 2560 ให้ความเห็นชอบต่อถ้อยแถลงรัฐมนตรีแรงงานอาเซียนฯ โดย รง. ได้ร่วมลงนามรับรองในที่ประชุมรัฐมนตรีแรงงานอาเซียนวาระพิเศษด้านความปลอดภัยและ อาชีวอนามัย เมื่อวันที่ 3 กันยายน 2560 ณ สาธารณรัฐสิงคโปร์

 สำหรับร่างแนวคิดริเริ่มฯ ประกอบด้วยมาตรการที่ประเทศสมาชิกอาเซียนจะต้องดำเนินการ โดยได้กำหนดประเทศผู้ประสานงานและระยะเวลาดำเนินการ เพื่อส่งเสริมให้เกิดการขับเคลื่อนการดำเนินงานอย่างเป็นรูปธรรมเพื่อขับเคลื่อนการดำเนินการภายใต้แถลงการณ์รัฐมนตรีแรงงานอาเซียนฯ (เช่น มาตรการยกระดับมาตรฐาน

ด้านความปลอดภัยและอาชีวอนามัย โดยพัฒนาและทบทวนกฎหมายที่เกี่ยวข้องอย่างสม่ำเสมอเพื่อให้สอดคล้องกับสภาพแวดล้อมทางเศรษฐกิจและสังคมที่เปลี่ยนแปลงไป เป็นต้น) รวมถึงโครงการภายใต้แผนปฏิบัติการ ASEAN – OSHNET ค.ศ. 2016 – 2020 (เช่น การรวบรวมข้อมูลประจำปีโครงการความปลอดภัยและอาชีวอนามัยของ

ประเทศอาเซียน ทั้งนี้ ให้แต่ละประเทศสมาชิกอาเซียนต้องส่งสรุปผลการดำเนินงานประจำปี เพื่อเผยแพร่ลงเว็บไซต์ ASEAN – OSHNET โดยมี ASEAN – OSHNET Secretariat เป็นผู้ประสานงาน ระยะดำเนินการ ค.ศ. 2016 – 2020 เป็นต้น)

**10. เรื่อง การขยายอายุบันทึกความเข้าใจระหว่างอาเซียนและจีนว่าด้วยความร่วมมือด้านเทคโนโลยีสารสนเทศและการสื่อสาร และบันทึกความเข้าใจระหว่างอาเซียนและสหภาพโทรคมนาคมระหว่างประเทศว่าด้วย ความร่วมมือด้านการพัฒนาเทคโนโลยีสารสนเทศและการสื่อสาร**

 คณะรัฐมนตรีมีมติเห็นชอบตามที่กระทรวงดิจิทัลเพื่อเศรษฐกิจและสังคม (ดศ.) เสนอ ดังนี้

1. เห็นชอบการขยายอายุบันทึกความเข้าใจระหว่างอาเซียนและจีนว่าด้วยความร่วมมือ

ด้านเทคโนโลยีสารสนเทศและการสื่อสาร และบันทึกความเข้าใจระหว่างอาเซียนและสหภาพโทรคมนาคมระหว่างประเทศว่าด้วยความร่วมมือด้านการพัฒนาเทคโนโลยีสารสนเทศและการสื่อสารโดยการทำหนังสือแลกเปลี่ยน

1. เห็นชอบร่างหนังสือแลกเปลี่ยนเพื่อขยายอายุบันทึกความเข้าใจตามข้อ 1.

ทั้งนี้ ในกรณีที่มีความจำเป็นต้องแก้ไขปรับปรุงร่างหนังสือแลกเปลี่ยนเพื่อขยายอายุบันทึก

ความเข้าใจเพิ่มเติมจากที่คณะรัฐมนตรีได้มีมติอนุมัติหรือให้ความเห็นชอบไปแล้ว หากการปรับเปลี่ยนดังกล่าวไม่ขัดหลักการที่คณะรัฐมนตรีได้อนุมัติหรือให้ความเห็นชอบไว้ ให้กระทรวงดิจิทัลเพื่อเศรษฐกิจและสังคมสามารถดำเนินการได้ โดยให้นำเสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าวตามหลักเกณฑ์ของมติคณะรัฐมนตรีเมื่อวันที่ 30 มิถุนายน 2558

1. เห็นชอบให้รัฐมนตรีว่าการกระทรวงดิจิทัลเพื่อเศรษฐกิจและสังคมลงนามในหนังสือ

แลกเปลี่ยนฯ ตามข้อ 1.

 **สาระสำคัญของเรื่อง**

 1. ที่ผ่านมาประเทศไทยในฐานะประเทศสมาชิกอาเซียนได้แสดงบทบาทในการส่งเสริมและสนับสนุนความร่วมมือระดับพหุภาคีด้านโทรคมนาคมและเทคโนโลยีสารสนเทศมาอย่างต่อเนื่อง รวมถึงการลงนามในบันทึกความร่วมมือด้านการพัฒนาเทคโนโลยีสารสนเทศและการสื่อสารระหว่างอาเซียนและคู่เจรจา คือ จีนและสหภาพโทรคมนาคมระหว่างประเทศ โดยอาเซียนเคยจัดทำบันทึกความเข้าใจด้านโทรคมนาคมและเทคโนโลยีสารสนเทศกับจีนและสหภาพโทรคมนาคมระหว่างประเทศมาแล้วฝ่ายละ 1 ฉบับ ซึ่งต่อมาบันทึกความเข้าใจทั้งสองฉบับดังกล่าวได้หมดอายุลง (ภายหลังจากที่ได้มีการต่ออายุไป 1 ครั้ง) และทั้งสองฝ่าย (อาเซียน – จีน และอาเซียน – สหภาพโทรคมนาคมระหว่างประเทศ) ก็ได้จัดทำบันทึกความเข้าใจ ฉบับที่ 2 ขึ้น ได้แก่ บันทึกความเข้าใจระหว่างอาเซียนและจีนว่าด้วยความร่วมมือด้านเทคโนโลยีสารสนเทศและการสื่อสาร และบันทึกความเข้าใจระหว่างอาเซียนและสหภาพโทรคมนาคมระหว่างประเทศว่าด้วยความร่วมมือด้านการพัฒนาเทคโนโลยีสารสนเทสและการสื่อสาร เพื่อนำมาใช้แทนฉบับเดิม ทั้งนี้ บันทึกความเข้าใจทั้งสองฉบับ มีสาระสำคัญเป็นการส่งเสริมความร่วมมือด้านการพัฒนาทรัพยากรมนุษย์ การพัฒนาโครงสร้างพื้นฐานด้านสารสนเทศและการเข้าถึงและเชื่อมต่ออินเทอร์เน็ตความเร็วสูง นวัตกรรมเทคโนโลยีและแอพลิเคชั่นด้านไอซีที การสื่อสารในกรณีฉุกเฉินให้มีประสิทธิภาพในด้านการรับมือและจัดการภัยพิบัติ การคุ้มครองข้อมูลส่วนบุคคลและความมั่นคงปลอดภัยทางสารสนเทศ ซึ่งสอดคล้องกับแนวทางและนโยบายรัฐบาลตามพันธกิจของกระทรวงดิจิทัลเพื่อเศรษฐกิจและสังคมในการขับเคลื่อนประเทศไทยสู่ดิจิทัลไทยแลนด์อันจะเป็นการยกระดับศักยภาพทางเศรษฐกิจและเพิ่มขีดความสามารถในการแข่งขันของประเทศ

 2. เนื่องจากบันทึกความเข้าใจระหว่างอาเซียนและจีนว่าด้วยความร่วมมือด้านเทคโนโลยีสารสนเทศและการสื่อสารจะหมดอายุลงในวันที่ 15 พฤศจิกายน 2561 และบันทึกความเข้าใจระหว่างอาเซียนและสหภาพโทรคมนาคมระหว่างประเทศว่าด้วยความร่วมมือด้านการพัฒนาเทคโนโลยีสารสนเทศและการสื่อสารจะหมดอายุลง

ในวันที่ 26 พฤศจิกายน 2561 ทั้งสองฝ่ายจึงมีความประสงค์ขอต่ออายุบันทึกความเข้าใจทั้งสองฉบับเพื่อสนับสนุนการดำเนินความร่วมมือระหว่างกันตามขอบเขตความร่วมมือเป็นไปอย่างต่อเนื่อง

**11. เรื่อง การประชุมรัฐภาคีอนุสัญญามินามาตะว่าด้วยปรอท สมัยที่ 2**

 คณะรัฐมนตรีมีมติรับทราบและเห็นชอบตามที่กระทรวงทรัพยากรธรรมชาติและสิ่งแวดล้อม เสนอ ดังนี้

1. รับทราบองค์ประกอบคณะผู้แทนไทยสำหรับการประชุมรัฐภาคีอนุสัญญามินามาตะว่าด้วย

ปรอท สมัยที่ 2

1. เห็นชอบต่อท่าทีของไทยสำหรับใช้ในการประชุมรัฐภาคีอนุสัญญามินามาตะฯ สมัยที่ 2
2. หากมีความจำเป็นต้องปรับปรุงแก้ไขท่าทีของไทยฯ ที่มิใช่สาระสำคัญ หรือไม่ขัดต่อ

ผลประโยชน์ต่อประเทศไทย ให้เป็นดุลยพินิจของหัวหน้าคณะผู้แทนไทยเป็นผู้พิจารณา โดยไม่ต้องนำเสนอคณะรัฐมนตรีพิจารณาอีกครั้ง

**สาระสำคัญ**

1. องค์ประกอบคณะผู้แทนไทยที่จะเข้าร่วมการประชุมรัฐภาคีอนุสัญญามินามาตะฯ สมัยที่ 2

รวมทั้งสิ้น 23 คน ประกอบด้วย (1) รองอธิบดีกรมควบคุมมลพิษ ในฐานะหัวหน้าคณะผู้แทนไทยฯ (2) ประธานอนุกรรมการและผู้ทรงคุณวุฒิในคณะอนุกรรมการอนุสัญญามินามาตะฯ (3) ผู้แทนกระทรวงทรัพยากรธรรมชาติและสิ่งแวดล้อม (4) ผู้แทนกระทรวงอุตสาหกรรม (5) ผู้แทนกระทรวงสาธารณสุข (6) ผู้แทนกระทรวงการต่างประเทศ (7) ผู้แทนกระทรวงพลังงาน (8) ผู้แทนกระทรวงการคลัง และ (9) ผู้แทนกระทรวงพาณิชย์ ทั้งนี้ รัฐมนตรีว่าการกระทรวงทรัพยากรธรรมชาติและสิ่งแวดล้อมได้อนุมัติองค์ประกอบคณะผู้แทนไทยด้วยแล้ว

1. ท่าทีของไทยสำหรับใช้ในการประชุมรัฐภาคีอนุสัญญามินามาตะฯ สมัยที่ 2 จะสนับสนุน

การดำเนินงานให้เป็นไปตามหลักการและจุดมุ่งหมายของอนุสัญญามินามาตะฯ ในการคุ้มครองสุขภาพอนามัยของมนุษย์และสิ่งแวดล้อมจากการปลดปล่อยสู่บรรยากาศและการปล่อยสู่ดินหรือน้ำของปรอทและสารประกอบปรอทจากกิจกรรมของมนุษย์ตามเป้าหมายการพัฒนาที่ยั่งยืน โดยคำนึงถึงสภาพการณ์ต่าง ๆ และความต้องการจำเพาะของประเทศกำลังพัฒนา โดยเฉพาะความจำเป็นที่จะต้องเพิ่มขีดความสามารถในระดับประเทศและภูมิภาคด้านการจัดการสารเคมีอย่างเป็นมิตรต่อสิ่งแวดล้อมตลอดวงจร โดยผ่านการให้ความช่วยเหลือทางด้านเทคนิคและทางด้านการเงิน การถ่ายทอดเทคโนโลยี และการส่งเสริมความร่วมมือระหว่างภาคีต่าง ๆ รวมทั้งสนับสนุนความร่วมมือและการบูรณาการร่วมกันในการดำเนินงานตามพันธกรณีข้อตกลงระหว่างประเทศที่เกี่ยวข้อง ซึ่งประเทศไทยเป็นภาคีและข้อตกลงที่สอดคล้องกับศักยภาพและขีดความสามารถของประเทศ และสอดคล้องกับนโยบายของรัฐบาลที่ได้แถลงต่อสภานิติบัญญัติแห่งชาติ กรอบยุทธศาสตร์ชาติระยะ 20 ปี และแผนพัฒนาเศรษฐกิจและสังคมแห่งชาติ ฉบับที่ 12 รวมทั้งแผนการปฏิรูปประเทศด้านทรัพยากรธรรมชาติและสิ่งแวดล้อม นอกจากนี้ การประชุมรัฐภาคีอนุสัญญามินามาตะฯ สมัยที่ 2 จะพิจารณา 6 ประเด็นหลัก ดังนี้

1. ประเด็นด้านเทคนิควิชาการและวิทยาศาสตร์ อาทิ การปล่อยปรอทสู่ดินและน้ำ

การกักเก็บชั่วคราวของปรอทอย่างเป็นมิตรกับสิ่งแวดล้อมที่ไม่ใช่ของเสียปรอท ของเสียปรอทโดยเฉพาะ การพิจารณาหลักเกณฑ์ที่เกี่ยวข้อง แนวทางของการจัดการพื้นที่ปนเปื้อน การปลดปล่อยปรอทจากการเผาในที่โล่งของของเสีย

1. ประเด็นกระทบต่อสิ่งแวดล้อมและสุขภาพ อาทิ ความร่วมมือกับองค์การอนามัยโลกและ

องค์การแรงงานระหว่างประเทศ

1. ประเด็นกลไกการเงินเพื่อสนับสนุนการปฏิบัติตามพันธกรณีของอนุสัญญาฯ อาทิ

การดำเนินการของกลไกทางการเงิน โดยกองทุนสิ่งแวดล้อมโลก และ Specific International Programme

เพื่อสนับสนุนการเสริมสร้างขีดความสามารถและความช่วยเหลือด้านเทคนิค

1. ประเด็นเสริมสร้างขีดความสามารถ ความช่วยเหลือทางเทคนิค และถ่ายทอดเทคโนโลยี
2. ประเด็นสนับสนุนการดำเนินงานของอนุสัญญาฯ อาทิ คณะกรรมการอนุวัติการและ

ปฏิบัติตาม การประเมินประสิทธิผล สำนักเลขาธิการ

1. ประเด็นอื่น ๆ อาทิ กฎระเบียบสำหรับการประชุม กฎทางการเงิน โปรแกรมการทำงาน

และงบประมาณของสำนักเลขาธิการฯ และสถานที่และวันจัดประชุมรัฐภาคีฯ สมัยที่ 3

**12. เรื่อง ร่างบันทึกความเข้าใจว่าด้วยความร่วมมือด้านวิทยาศาสตร์ เทคโนโลยีและนวัตกรรม ระหว่างรัฐบาลแห่งราชอาณาจักรไทยกับรัฐบาลแห่งสหราชอาณาจักรบริเตนใหญ่และไอร์แลนด์เหนือ**

 คณะรัฐมนตรีมีมติเห็นชอบและอนุมัติตามที่กระทรวงวิทยาศาสตร์และเทคโนโลยีเสนอ ดังนี้

1. เห็นชอบร่างบันทึกความเข้าใจว่าด้วยความร่วมมือด้านวิทยาศาสตร์ เทคโนโลยีและนวัตกรรม

ระหว่างรัฐบาลแห่งราชอาณาจักรไทยกับรัฐบาลแห่งสหราชอาณาจักรบริเตนใหญ่และไอร์แลนด์เหนือ

1. อนุมัติให้รัฐมนตรีว่าการกระทรวงวิทยาศาสตร์และเทคโนโลยี หรือผู้ที่ได้รับมอบหมายเป็น

ผู้ลงนามในร่างบันทึกความเข้าใจดังกล่าว ทั้งนี้ หากมีความจำเป็นต้องแก้ไขปรับปรุงถ้อยคำของร่างบันทึกความ เข้าใจฯ ในส่วนที่มิใช่สาระสำคัญ เพื่อให้สอดคล้องกับผลประโยชน์และนโยบายของไทย ให้กระทรวงวิทยาศาสตร์และเทคโนโลยีหารือร่วมกับกรมสนธิสัญญาและกฎหมาย กระทรวงการต่างประเทศ เพื่อพิจารณาดำเนินการในเรื่องนั้น ๆ แทนคณะรัฐมนตรี โดยไม่ต้องนำเสนอคณะรัฐมนตรีเพื่อพิจารณาอีกครั้ง

1. มอบหมายให้กระทรวงการต่างประเทศจัดทำหนังสือมอบอำนาจเต็ม (Full Powers) ให้แก่

ผู้ลงนามในข้อ 2

 **สาระสำคัญ**

 ร่างบันทึกความเข้าใจว่าด้วยความร่วมมือด้านวิทยาศาสตร์ เทคโนโลยีและนวัตกรรม ระหว่างรัฐบาลแห่งราชอาณาจักรไทยกับรัฐบาลแห่งสหราชอาณาจักรบริเตนใหญ่และไอร์แลนด์เหนือ มีสาระสำคัญโดยสรุปดังนี้

 1. สาขาความร่วมมือ ครอบคลุมความร่วมมือ 8 สาขา ได้แก่ 1) อาหารและการเกษตร 2) วิทยาศาสตร์สุขภาพและชีววิทยาศาสตร์ 3) การเปลี่ยนแปลงสภาพภูมิอากาศ พลังงานและสิ่งแวดล้อม 4) เทคโนโลยีอิเล็กทรอนิกส์และคอมพิวเตอร์ การจัดการด้านดิจิทัลและข้อมูล 5) สิ่งอำนวยความสะดวกด้านวิทยาศาสตร์และเทคโนโลยีขนาดใหญ่ 6) นโยบายวิทยาศาสตร์ เทคโนโลยีและนวัตกรรม 7) การสำรวจพื้นผิวโลก วิทยาศาสตร์อวกาศ เทคโนโลยีและนวัตกรรมอวกาศ และ 8) สาขาอื่น ๆ ของความร่วมมือซึ่งอาจเห็นพ้องร่วมกันในอนาคต รวมถึงความร่วมมืออื่น ๆ เช่น การส่งเสริมและสนับสนุนธุรกิจในภาคที่เกี่ยวข้องกับวิทยาศาสตร์ และการสนับสนุนกิจกรรมวิจัยและพัฒนา วิสาหกิจเริ่มต้นและการเป็นผู้ประกอบการ

 2. ขอบเขตความร่วมมือ ครอบคลุม 9 รูปแบบ ได้แก่ 1) การกำหนดสาขาโครงการวิจัยและพัฒนาร่วมในหัวข้อที่สนใจร่วมกัน 2) การแลกเปลี่ยนองค์ความรู้และความเชี่ยวชาญด้านวิทยาศาสตร์ เทคโนโลยีและนวัตกรรม 3) โครงการการวิจัยและพัฒนาร่วม 4) การแลกเปลี่ยนนักวิทยาศาสตร์ผู้ชานาญการ และนักวิจัย 5) การจัดและการร่วมการประชุมด้านวิทยาศาสตร์ การประชุมทางวิชาการ การสัมมนา การฝึกอบรม การประชุมเชิงปฏิบัติการ นิทรรศการ ฯลฯ 6) การจัดและการร่วมภารกิจการค้า 7) การอำนวยความสะดวกในการดำเนินการตามแผนงานและโครงการร่วม 8) การแลกเปลี่ยนประสบการณ์ ซึ่งเกิดจากความร่วมมือและการตรวจสอบข้อเสนอ

สำหรับการพัฒนาต่อไป และ 9) รูปแบบอื่น ๆ ของความร่วมมือด้านวิทยาศาสตร์และเทคโนโลยี ซึ่งอาจเห็นพ้องร่วมกัน

**13. เรื่อง การขอความเห็นชอบต่อร่างเอกสารที่จะมีการรับรองเพิ่มเติมในที่ประชุมคณะมนตรีประสานงานอาเซียน ครั้งที่ 22**

 คณะรัฐมนตรีมีมติเห็นชอบต่อเอกสาร 2 ฉบับ ได้แก่ (1) ร่างขอบเขตอำนาจหน้าที่ของคณะผู้แทนเสาประชาคมการเมืองและความมั่นคงอาเซียนในการเยือนติมอร์-เลสเต เพื่อค้นหาข้อเท็จจริง พร้อมร่างชุดคำถามเพื่อค้นหาข้อเท็จจริงเกี่ยวกับการเข้าเป็นประเทศสมาชิกอาเซียนของติมอร์-เลสเต และ (2) ร่างเอกสารแนวคิดเรื่องเครือข่ายสมาคมอาเซียนของประเทศสมาชิกอาเซียน ตามที่กระทรวงการต่างประเทศ (กต.) เสนอ โดยหากมีความจำเป็นต้องแก้ไขเอกสารในส่วนที่ไม่ใช่สาระสำคัญหรือไม่ขัดต่อผลประโยชน์ของไทย ให้ กต. ดำเนินการได้โดยไม่ต้องเสนอคณะรัฐมนตรีเพื่อพิจารณาอีก และหลังจากนั้นให้รายงานผลเพื่อคณะรัฐมนตรีทราบต่อไป และให้รัฐมนตรีว่าการกระทรวงการต่างประเทศ ในฐานะหัวหน้าคณะผู้แทนไทยในการประชุมคณะมนตรีประสานงานอาเซียน หรือผู้แทนที่ได้รับมอบหมาย ร่วมรับรองเอกสารดังกล่าว

 **สาระสำคัญของร่างเอกสาร 2 ฉบับ**

 1. **ร่างขอบเขตอำนาจหน้าที่ของคณะผู้แทนเสาประชาคมการเมืองและความมั่นคงอาเซียนในการเยือนติมอร์-เลสเต เพื่อค้นหาข้อเท็จจริง (Fact-Finding Mission to Timor-Leste: Draft Terms of Reference for the ASEAN Political-Security Community (APSC) Pillar) พร้อมร่างชุดคำถามเพื่อค้นหาข้อเท็จจริงเกี่ยวกับการเข้าเป็นประเทศสมาชิกอาเซียนของติมอร์-เลสเต (Accession of Timor-Leste to ASEAN: Fact-Finding Questionnaire)** มีสาระสำคัญ ดังนี้

 1) **ร่างขอบเขตอำนาจหน้าที่ของคณะผู้แทนเสาประชาคมการเมืองและความมั่นคงอาเซียนในการเยือนติมอร์-เลสเต เพื่อค้นหาข้อเท็จจริง** จัดทำขึ้นเพื่อกำหนดการดำเนินการของ FFM ของเสาประชาคมการเมืองและความมั่นคงอาเซียน สรุปสาระสำคัญ ได้แก่ (1) FFM มีวัตถุประสงค์หลักเพื่อตรวจสอบข้อมูลเกี่ยวกับนโยบาย กฎหมาย และความพร้อมของติมอร์ฯ ในการเข้าเป็นสมาชิกอาเซียน และส่งเสริมความเข้าใจของติมอร์ฯ เกี่ยวกับค่านิยม ความรับผิดชอบ และพันธกรณีต่าง ๆ ของอาเซียน (2) การจัดตั้ง FFM จะต้องได้รับอาณัติจากคณะมนตรีประสานงานอาเซียน โดย FFM จะประกอบด้วยผู้แทนจากประเทศสมาชิกอาเซียนและ สำนักเลขาธิการอาเซียน (3) FFM จะใช้ประโยชน์จากชุดคำถามที่อาเซียนจัดทำขึ้นในการหารือกับฝ่ายติมอร์ฯ (4) ผลการเยือนติมอร์ฯ ของ FFM จะเป็นส่วนหนึ่งของการประเมินความพร้อมของติมอร์ฯ โดยจะมุ่งให้ข้อเสนอแนะต่าง ๆ เกี่ยวกับเกณฑ์ (Criteria) การเป็นประเทศสมาชิกอาเซียน

 2) **ร่างชุดคำถามเพื่อค้นหาข้อเท็จจริงเกี่ยวกับการเข้าเป็นประเทศสมาชิกอาเซียนของติมอร์-เลสเต** จัดทำขึ้นเพื่อช่วยให้คณะ FFM จากเสาประชาคมการเมืองและความมั่นคงอาเซียนใช้หารือกับหน่วยงานที่เกี่ยวข้องของติมอร์ฯ ซึ่งชุดคำถามประกอบด้วย 5 ส่วน ได้แก่ (1) ความร่วมมือด้านการเมือง (2) ความร่วมมือด้านความมั่นคง (3) ความสัมพันธ์กับภายนอก (4) สิทธิมนุษยชน และ (5) ความร่วมมือ ด้านกฎหมาย

 2. **ร่างเอกสารแนวคิดเรื่องเครือข่ายสมาคมอาเซียนของประเทศสมาชิกอาเซียน (Concept Note – Proposed Network of ASEAN Associations of ASEAN Member States)** สาระสำคัญ คือ นำเสนอภูมิหลังและเหตุผลของการจัดตั้งเครือข่ายฯ วัตถุประสงค์ องค์ประกอบ กลไก การประชุมประจำปี และแหล่งเงินทุนของเครือข่ายฯ ตลอดจนกรอบเวลาในการดำเนินการจัดตั้งเครือข่ายฯ โดยเครือข่ายฯ มีวัตถุประสงค์ เพื่อเป็นเวทีความร่วมมือระหว่างสมาคมอาเซียนหรือองค์กรที่มีลักษณะคล้ายคลึงกันของประเทศสมาชิกอาเซียนในการส่งเสริมความตระหนักรู้เกี่ยวกับอาเซียน อัตลักษณ์อาเซียน และความรู้สึกเป็นส่วนหนึ่งของประชาคมอาเซียน

ซึ่งเป็นการเสริมการดำเนินการดังกล่าวในระดับชาติ และเพื่อส่งเสริมโครงการความร่วมมือในระดับภูมิภาคและ ให้ประชาชนจากทุกภาคส่วนมีส่วนร่วมในกระบวนการสร้างประชาคมอาเซียน

 ทั้งนี้ เอกสารดังกล่าวจะมีการรับรองในที่ประชุมคณะมนตรีประสานงานอาเซียน ครั้งที่ 22 ในวันที่ 13 พฤศจิกายน 2561

**14. เรื่อง ร่างถ้อยแถลงร่วมว่าด้วยความร่วมมือด้านวิทยาศาสตร์ เทคโนโลยี และนวัตกรรมอาเซียน – สาธารณรัฐประชาชนจีน**

 คณะรัฐมนตรีมีมติเห็นชอบและอนุมัติให้มีการรับรองร่างถ้อยแถลงร่วมว่าด้วยความร่วมมือด้านวิทยาศาสตร์ เทคโนโลยี และนวัตกรรมอาเซียน – สาธารณรัฐประชาชนจีน ตามที่กระทรวงวิทยาศาสตร์และเทคโนโลยี (วท.) เสนอ ทั้งนี้ หากมีความจำเป็นต้องแก้ไขปรับปรุงถ้อยคำของร่างถ้อยแถลงร่วมดังกล่าวในส่วนที่มิใช่สาระสำคัญ เพื่อให้สอดคล้องกับผลประโยชน์และนโยบายของไทย ให้ วท. หารือร่วมกับกรมสนธิสัญญาและกฎหมาย กระทรวงการต่างประเทศ เพื่อพิจารณาดำเนินการในเรื่องนั้น ๆ แทนคณะรัฐมนตรี โดยไม่ต้องนำเสนอคณะรัฐมนตรีเพื่อพิจารณาอีกครั้ง

 **สาระสำคัญ**

 1. **ร่างถ้อยแถลงร่วมว่าด้วยความร่วมมือด้านวิทยาศาสตร์ เทคโนโลยี และนวัตกรรมอาเซียน – สาธารณรัฐประชาชนจีน** เป็นการแสดงความมุ่งมั่นในการใช้นวัตกรรมขับเคลื่อนเพื่อให้เกิดการเติบโต และเน้นย้ำการส่งเสริมความร่วมมือด้านวิทยาศาสตร์ เทคโนโลยีและนวัตกรรมระหว่างอาเซียน – สาธารณรัฐประชาชนจีน การสนับสนุนการเติบโตในระดับภูมิภาคโดยใช้นวัตกรรมเป็นกลไกในการขับเคลื่อน ผ่านกิจกรรมรูปแบบต่าง ๆ ในสาขาที่ทั้งสองฝ่ายมีความสนใจร่วมกัน รวมทั้งยังคงสนับสนุนความร่วมมือในรูปแบบหุ้นส่วนวิทยาศาสตร์และเทคโนโลยีอาเซียน – สาธารณรัฐประชาชนจีน และกิจกรรมแลกเปลี่ยนนักวิทยาศาสตร์รุ่นเยาว์

 2. ร่าง**ถ้อยแถลงร่วมดังกล่าวเป็นการแสดงเจตนารมณ์ร่วมกันในการส่งเสริมความร่วมมือด้าน**วิทยาศาสตร์ เทคโนโลยีและนวัตกรรมระหว่างอาเซียนและสาธารณรัฐประชาชนจีน โดยมิได้ใช้ถ้อยคำหรือมีบริบทที่เป็นการแสดงเจตนาที่จะก่อให้เกิดพันธกรณีระหว่างกันตามกฎหมายระหว่างประเทศ ดังนั้นร่างแถลงการณ์ร่วมดังกล่าวจึงไม่เป็นสนธิสัญญาภายใต้กฎหมายระหว่างประเทศ และไม่เป็นหนังสือสัญญาตามมาตรา 178 ของรัฐธรรมนูญแห่งราชอาณาจักรไทย พ.ศ. 2560

 ทั้งนี้ จะมีการรับรองร่างถ้อยแถลงร่วมดังกล่าวในช่วงการประชุมสุดยอดผู้นำอาเซียน ครั้งที่ 33 วันที่ 13 – 15 พฤศจิกายน 2561 ณ ประเทศสิงคโปร์

|  |
| --- |
| **แต่งตั้ง** |

**15. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ**

**(กระทรวงสาธารณสุข)**

 คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง **นายทวีศิลป์ วิษณุโยธิน** ผู้อำนวยการสถาบัน (ผู้อำนวยการเฉพาะด้าน (แพทย์) สูง) สถาบันจิตเวชศาสตร์สมเด็จเจ้าพระยา กรมสุขภาพจิต ให้ดำรงตำแหน่งสาธารณสุขนิเทศก์ (นายแพทย์ทรงคุณวุฒิ) สำนักงานปลัดกระทรวง กระทรวงสาธารณสุข ตั้งแต่วันที่ 30 มีนาคม 2561 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้า โปรดกระหม่อมแต่งตั้งเป็นต้นไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*